
KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. szeptember 20-i ülésére)


TÁRGY: 		KUNSÁG-HALAS HULLADÉKGAZDÁLKODÁSI NONPROFIT KFT. –BEN LÉVŐ ÜZLETRÉSZ VISSZTERHES TULAJDONJOG ÁTRUHÁZÁSA


Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 2023. június 30. napjáig hatályos rendelkezései alapján a 13. § (1) bekezdésének 5. pontja alapján a helyi önkormányzat feladata a települési környezet tisztaságának biztosítása és a 19. pont szerinti hulladékgazdálkodás.

Kiskőrös Város Önkormányzata a hulladékgazdálkodási közfeladatát a 16 önkormányzattal megalapított Kunság-Halas Hulladékgazdálkodási Nonprofit Korlátolt Felelősségű Társaság (a továbbiakban: Társaság), közhasznú tevékenysége útján látta el. A Társaságban az Önkormányzat tulajdoni aránya 14,87 %, melynek névértéke 1.500.000,-Ft.

A hulladékról szóló 2012. évi CLXXXV. törvény (továbbiakban: Ht.) 2023. július l-jén hatályba lépett módosítása alapján megszűnt a helyi önkormányzatok hulladékgazdálkodási közszolgáltatással kapcsolatos feladat-ellátási kötelezettsége, azt az állam vette át, mint állami hulladékgazdálkodási közfeladat. Ennek megfelelően az Mötv. 13. § (1) bekezdés 19. pontja hatályát vesztette, azaz a közfeladatok körében ellátandó helyi önkormányzati feladatok köréből kikerült a hulladékgazdálkodási feladat, a Társaság közfeladatellátása megszűnt.

Kiskunhalas Város Önkormányzata döntött arról, hogy - mint a társaságban legmagasabb tulajdoni aránnyal rendelkező tagönkormányzat - a társaságban üzletrésszel rendelkező többi Önkormányzat üzletrészét piaci értékbecsült áron meg kívánja vásárolni. A társaság tagjai üzletrészüket értékesíteni kívánják Kiskunhalas Város Önkormányzatának. 
A Kunság-Halas Nonprofit Kft. Társasági szerződésének VI. fejezet 1. pontja szerint az üzletrész a társaság tagjaira szabadon - a társaság saját üzletrészét kivéve – átruházható.

A Ht. 92/H (4) bekezdésének értelmében a hulladékgazdálkodás önkormányzati közfeladat jellegének megszűnésével egyidejűleg a jelenleg érvényes hulladékgazdálkodási közszolgáltatási szerződések a törvény erejénél fogva 2023. június 30. napján hatályukat vesztették.

A Kunság-Halas Nonprofit Kft-ben fennálló üzletrész tehát 2023. július 1. napjától közvetlenül önkormányzati feladat ellátását nem szolgálja, ezért a nemzeti vagyonról szóló 2011. évi CXCVI. törvény (a továbbiakban: Nvtv.) vonatkozó szakaszai alapján az üzletrészt a Képviselő-testület üzleti vagyonná minősítette.

Az Nvtv. vonatkozó rendelkezése abban az esetben ír elő – 25 millió Ft értékhatárt elérően - versenyeztetést, ha a vagyon önkormányzati körből, vagy nemzeti vagyoni körből kikerülne. A tagok közötti értékesítés esetében ilyen nem történik. A vevő a Társaságban részes tagönkormányzat, aki vételi ajánlattal élt a tagoknak, így kizárólag arról kell döntést hozniuk a tagönkormányzatoknak, hogy a tagi részesedésüket értékesítési kívánják-e vagy sem. Amennyiben a tagönkormányzat az értékesítés mellett dönt, a visszterhes tulajdonjog átruházás a Polgári Törvénykönyvről szóló 2013. évi V. törvény üzletrész tagok közötti átruházására vonatkozó szabályai alapján történik. 

Az előterjesztés mellékletét képező KARENTA AUDIT Zrt. által az üzletrész forgalmi értékéről készített szakvéleményben foglaltak alapján a Társaság vagyonértéke 328.000.000,-Ft. Kiskőrös Város Önkormányzatát, a vételárból a 14,87 %-os tulajdoni aránya alapján 48.761.150,-Ft illeti.
Az általános forgalmi adóról szóló 2007. évi CXXVII. törvény 86. § (1) bekezdés f) pontja értelmében az üzletrész értékesítését áfa fizetési kötelezettség nem terheli.

Tekintettel arra, hogy az adásvételi szerződés tervezete jelenleg nem áll rendelkezésre, ezért a Képviselő-testület jelen határozatával kizárólag az önkormányzati tulajdonú üzletrész értékesítési szándékáról és az elővásárlási jog gyakorlásának lemondásáról jogosult döntést hozni. 

A fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.


Kiskőrös, 2023. szeptember 15.



	Domonyi László s.k.,
	polgármester


HATÁROZAT-TERVEZET


Kiskőrös Város Önkormányzatának Képviselő-testülete
1. egyetért Kiskőrös Város Önkormányzata KUNSÁG-HALAS Hulladékgazdálkodási Nonprofit Kft.-ben (székhely: 6400 Kiskunhalas, Alsószállás puszta 0995/12. hrsz. cégjegyzékszám: 03-09-127293) lévő 1.500.000 Ft névértékű, a társasági vagyon 14,87%-át megtestesítő üzletrészének értékesítésre történő kijelölésével Kiskunhalas Város Önkormányzata részére.
2. elfogadja a KARENTA AUDIT Zrt. által 2023. augusztus 25. napján, a társasági vagyon/üzletrészek forgalmi értékéről készített értékbecslést.
3. nyilatkozik, hogy a KUNSÁG-HALAS Hulladékgazdálkodási Nonprofit Kft.-ben fennálló üzletrésze üzleti vagyonként van nyilvántartva a nemzeti vagyonról szóló 2011. évi CXCVI. törvény 3. § (1) bekezdés 18. pontja szerint.
4. [bookmark: _Hlk144365413]egyetért azzal, hogy Kiskőrös Város Önkormányzata tulajdonában álló társasági részesedés vételára nettó 48.761.150,-Ft (Áfa mentes), amely vételár kifizetését Kiskunhalas Város Önkormányzata a KUNSÁG-HALAS Hulladékgazdálkodási Nonprofit Kft. értékesítése érdekében lefolytatott eredményes nyílt versenyeztetési eljárást lezáróan megkötött adásvételi szerződésben rögzített kifizetést követően teljesíti. Eredménytelen eljárás esetén az Önkormányzatot elállási jog illeti meg az eredeti állapot helyreállításával.
5. a Kunság-Halas Hulladékgazdálkodási Nonprofit Kft. többi tagja által, pénzszolgáltatás ellenében átruházni kívánt üzletrész megszerzésére elővásárlási jogával nem kíván élni, más személyt az elővásárlási jog gyakorlására nem jelöl ki. Felhatalmazza polgármestert, hogy az elővásárlási jogról lemondó nyilatkozatot /nyilatkozatokat aláírja.
6. felhatalmazza a polgármestert, hogy a Kunság-Halas Hulladékgazdálkodási Nonprofit Kft. taggyűlésén az üzletrész tagok közötti átruházásához, valamint a társaság elővásárlási jogáról való lemondáshoz adja meg beleegyező szavazatát, nyilatkozatát.
7. felhatalmazza a polgármestert az üzletrész átruházással kapcsolatos minden nyilatkozatok megtételére.


Felelős:	polgármester
Határidő:	azonnal
